
"Teher alatt nő a pálma" - Az elektrodermális aktivitás laterális különbségei egy játék feszült helyzeteiben

Az elektrodermális aktivitás (EDA) kurrens szakirodalmában vitatott kérdés, hogy van-e
pszichofiziológiai jelentősége a lateralitásnak? Az elmúlt 5 évben végzett munkám az MTA-ELTE
Lendület Adaptáció Kutatócsoportban arra utal, hogy kihívást jelentő helyzetekben jellemzően
különböznek az érzelmi arousal szintet jelző EDA értékek a jobb és a baloldalon. Ugyanakkor ez az
aszimmetria jelentős egyéni és helyzeti eltéréseket mutat, konzisztensen jelezve az érzelmi
viszonyulást (például korábbi eredményeim alapján a saját teljesítményhez való viszonyulást).
Jelen munkámban egy figyelmi feladat (Tetris játék) alatt vizsgáltam az EDA lateralitás
jellemzőit. Elemzésem egysége az egy személy egy Tetris játék alatt mért EDA értékeinek átlaga.
Kétféle elrendezést alkalmaztam: egy csoportos analízist (N= 48) és egy egyszemélyes vizsgálatot (33
Tetris játék eltérő kihívásokkal).
A csoportos vizsgálatban önbeszámolók alapján értékeltem az aktuális és vonás-jellegű
szorongást (STAI kérdőív), a Tetris játék utáni feszültség szintet, valamint a hétköznapi stressz
bevallott szintjét (csúszó-skálák). Eredményeim alapján minél magasabb a Tetris játék utáni
feszültség (p=0.011) vagy a mindennapi stressz (p=0.003) csúszó-skálákon mért értéke, annál
jellemzőbb a baloldali EDA dominancia.
A Tetris játék egyszemélyes vizsgálatában a teljesítmény helyzetekben eltérő, feszültséget
növelő tényezőkkel manipuláltam. A személy EDA értékei baloldalon voltak magasabbak, ha nem
kapott további kihívásokat a feladat alatt. Ugyanakkor a laterális aszimmetria jobb oldalra tolódott el,
ha különböző kihívásokkal (például idő-korlát: p= 0.049; valós idejű visszajelzés az érzelmi
szabályozásról: p=0.0005) terheltem a feladatot.
Eredményeim alátámasztják az Érzelmi Arousal Többszintű Elméletét (Multiple Arousal
Theory). Valószínűsítik továbbá, hogy a laterális aszimmetria mérése fontos információt adhat a
személy optimális arousal szintjéről teljesítmény helyzetben.
Saját magamnak tulajdonított eredmények: a csoportos vizsgálatot nem én terveztem, de
kivitelezését egy pszichológus hallgatóval együtt, ketten végeztük. Az egyszemélyes
vizsgálatsorozatot a munkacsoport vezetőjének ellenőrzésével, de egyedül terveztem és végeztem el.
Az EDA adatok szinkronizálása, exportálása és statisztikai analízishez való előkészítése is önálló
munkám. A statisztikai kiértékelésben segítséget kaptam, az eredmények értelmezését irányítás
mellett végeztem.
A kutatást az ÚNKP-22-6 támogatta. Témavezető: Prof. Bárdos György.



